Document ID: 32011R0183

KOMISSION ASETUS (EU) N:o 183/2011,
annettu 22 päivänä helmikuuta 2011,
puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle annetun Euroopan parlamentin ja neuvoston direktiivin 2007/46/EY (Puitedirektiivi) liitteiden IV ja VI muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (1) ja erityisesti sen 39 artiklan 3 kohdan
sekä katsoo seuraavaa:
(1)
Direktiivissä 2007/46/EY luodaan yhdenmukaistetut puitteet, joihin kuuluvat hallinnolliset säännökset ja tekniset vaatimukset, jotka koskevat kaikkia uusia ajoneuvoja, järjestelmiä, osia ja erillisiä teknisiä yksiköitä. Se sisältää luettelon kaikista säädöksistä, joissa vahvistetaan tekniset vaatimukset, jotka ajoneuvojen on täytettävä, jotta niille voidaan antaa EY-tyyppihyväksyntä. Lisäksi se sisältää eri tyyppihyväksyntätodistusten mallit.
(2)
Globaalisatio on vaikuttanut autoalaan niin, että unionin ulkopuolella valmistettujen autojen kysyntä kasvaa tuntuvasti. Kolmansista maista tuotujen ajoneuvojen hyväksyntää varten jäsenvaltiot ovat ottaneet käyttöön kansallisen lainsäädännön alaisia hallintokäytäntöjä ja teknisiä vaatimuksia. Käytännöt ja vaatimukset vaihtelevat jäsenvaltioittain, mikä häiritsee sisämarkkinoiden toimintaa. Sen vuoksi on tarpeen vahvistaa asianmukaiset yhdenmukaiset toimenpiteet.
(3)
Yksittäishyväksyntää koskevat yhdenmukaiset hallinnolliset ja tekniset säännökset olisi vahvistettava ensimmäisessä vaiheessa niiden ajoneuvojen osalta, joita tuotetaan suurina erinä kolmansissa maissa tai kolmansille maille.
(4)
Direktiivin 2007/46/EY 24 artiklan mukaisesti jäsenvaltiot voivat yksittäisten ajoneuvojen hyväksynnässä olla soveltamatta mainitun direktiivin tiettyjä säännöksiä sekä mainitun direktiivin liitteessä IV lueteltuja säädöksiä. Sisämarkkinoiden asianmukainen toiminta kuitenkin edellyttää, että samanlaisia teknisiä ja hallinnollisia vaatimuksia sovelletaan koko unionissa. Sen vuoksi on tarpeen vahvistaa, mitä unionin oikeuden säännöksiä voidaan olla noudattamatta.
(5)
Direktiivin 24 artiklan nojalla jäsenvaltiot voivat ottaa käyttöön Euroopan unionin lainsäädännön suhteen vaihtoehtoisia vaatimuksia, joilla pyritään varmistamaan sellainen liikenneturvallisuuden ja ympäristönsuojelun taso, joka vastaa mahdollisimman hyvin direktiivin 2007/46/EY liitteissä IV ja V vahvistettua tasoa. Kun oletetaan, että kolmansille maille sarjatuotantona tehdyt ajoneuvot, jotka on tarkoitus ottaa käyttöön sikäläisillä markkinoilla, valmistetaan noudattamalla kyseisten alkuperä- tai kohdemaiden voimassa olevaa teknistä lainsäädäntöä, on asianmukaista ottaa huomioon kyseiset vaatimukset ja työ, joka on meneillään yhdenmukaistamista käsittelevässä maailmanfoorumissa (WP.29) Genevessä toimivan Yhdistyneiden Kansakuntien Euroopan talouskomission valvonnassa. Asianmukaiset tiedot ja tarvittava asiantuntemus ovat saatavilla, jotta voidaan osoittaa, että kyseisillä vaatimuksilla voidaan varmistaa sellainen liikenneturvallisuuden ja ympäristönsuojelun taso, joka on vähintään sama kuin unionin edellyttämä liikenneturvallisuuden ja ympäristönsuojelun taso. Yksittäishyväksyntää varten on sen vuoksi asianmukaista katsoa kolmansissa maissa voimassa olevat vastaaviksi vaatimuksiksi.
(6)
Hyväksyntäviranomaisten antamien todistusten mallit kuvaillaan direktiivin 2007/46/EY liitteessä VI. Ne kuitenkin koskevat ajoneuvotyypille myönnettyä hyväksyntää eivätkä yksittäisille ajoneuvoille myönnettyä hyväksyntää. On syytä laatia malli, jotta voidaan edistää mainitun direktiivin 24 artiklan mukaisesti annettujen yksittäishyväksyntöjen molemminpuolista tunnustamista.
(7)
Jäsenvaltioilla on tämän asetuksen hyväksymishetkellä voimassa kansallisia yksittäishyväksyntäjärjestelmiä sellaisia ajoneuvoja varten, joita valmistetaan suurina sarjoina ja jotka on alun perin tarkoitettu rekisteröitäviksi kolmansissa maissa. Kyseisiä hyväksyntäjärjestelmiä voidaan edelleen soveltaa. Direktiivin 2007/46/EY 24 artiklan 6 kohdan mukaan kyseiset hyväksynnät ovat voimassa vain hyväksynnän myöntäneen jäsenvaltion alueella, ja muut jäsenvaltiot voivat olla hyväksymättä tällaisia hyväksyntöjä.
(8)
Hyväksyntäjärjestelmän asianmukaisen toiminnan kannalta on tarpeen päivittää direktiivin 2007/46/EY liitteet teknisten vaatimusten vahvistamiseksi niille ajoneuvoille, jotka hyväksytään yksittäishyväksyntämenettelyssä.
(9)
Sen vuoksi direktiivin 2007/46/EY liitteitä IV ja VI olisi muutettava.
(10)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean (tekninen komitea - moottoriajoneuvot) lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan direktiivin 2007/46/EY liitteet IV ja VI tämän asetuksen liitteen mukaisesti.
2 artikla
Tämän asetuksen säännökset eivät rajoita direktiivin 2007/46/EY 24 artiklassa vahvistettujen yksittäishyväksyntää koskevien säännösten soveltamista eivätkä jäsenvaltioiden mahdollisuutta myöntää yksittäishyväksyntöjä sillä edellytyksellä, että ne asettavat vaihtoehtoisia vaatimuksia.
3 artikla
Tämä asetus tulee voimaan 26 päivänä helmikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä helmikuuta 2011.

Labels: 7
8
15